हैदराबाद ने नेट बॉलर चुना था; भाई ने उनके लिए अपना क्रिकेट करियर छोड़ दिया
Vibrant Sharma's journey from Jammu and Kashmir to the IPL. Follow MI vs SRH Latest News, Records and Updates On  Dainik Bhaskar (दैनिक भास्कर)
विव्रांत शर्मा... जम्मू की गलियों में क्रिकेट खेलकर निकला 23 साल का लड़का रातोंरात मशहूर हो गया है। वजह- वे IPL के डेब्यू मैच में सबसे ज्यादा रन बनाने वाले इंडियन बैटर बन गए हैं। विव्रांत ने मुंबई के वानखेड़े स्टेडियम में रविवार को अपने डेब्यू मैच में 47 गेंदों पर 69 रन की पारी खेली। SRH की तरफ से खेलते हुए उन्होंने MI के खिलाफ 9 चौके और 2 छक्के लगाए।
इससे पहले भारतीय खिलाड़ी के तौर पर स्वप्निल असनोदकर के नाम डेब्यू मैच में 60 रन बनाने का रिकॉर्ड था। हालांकि, IPL के डेब्यू में हाईएस्ट स्कोर का रिकॉर्ड ब्रेंडन मैकुलम के नाम है। उन्होंने 2008 में कोलकाता नाइट राइडर्स की तरफ से खेलते हुए नाबाद 158 रन बनाए थे। यह IPL का पहला सीजन था।
विव्रांत को मिनी ऑक्शन में 2.60 करोड़ में SRH ने खरीदा था। इससे पहले हैदराबाद से वह नेट बॉलर के तौर पर टीम के साथ जुड़े थे।
विव्रांत का IPL तक का सफर आसान नहीं था। 14 की उम्र में उनके पिता का निधन हो गया था। वो विव्रांत को बॉक्सर बनाना चाहते थे। विव्रांत के बड़े भाई क्रिकेट खेलते थे, पर विव्रांत के करियर के लिए उन्होंने अपना क्रिकेट करियर छोड़ दिया। भास्कर ने विव्रांत के IPL तक का सफर जानने के लिए उनके भाई विक्रांत से बातचीत की। विक्रांत से बातचीत के खास अंश...
सवाल- विव्रांत की डेब्यू पारी को आप किस तरह देखते हैं? आपको उम्मीद थी कि इस सीजन में डेब्यू कर सकते हैं?
जवाब- विव्रांत की इस पारी से खुश हूं। उसने मौके का फायदा उठाया और अपना बेस्ट दिया। हालांकि SRH के प्ले ऑफ में नहीं पहुंचने की वजह से दुख है। IPL के इस सीजन के शुरू होने से पहले उम्मीद थी कि उन्हें कुछ मैचों के बाद मौका मिलेगा, पर टीम में जगह नहीं बन पाई, लेकिन भरोसा था कि एक-दो मैच में मौका जरूर मिलेगा।
सवाल- विव्रांत को IPL सीजन के आखिर में मौका मिला है, पहले मौका नहीं मिलने पर विव्रांत से आपकी क्या बातचीत हुई?
जवाब- विव्रांत पहले मौका नहीं मिलने से थोड़ा निराश जरूर थे, पर मैंने हमेशा उन्हें यही कहा कि भरोसा रखो... धैर्य रखो।
सवाल- आप और विव्रांत ने क्रिकेट की शुरुआत कैसे की? जबकि आपके पापा बॉक्सर थे?
जवाब- मेरे पापा का केमिकल का बिजनेस था। हम दो भाई और एक बहन हैं। मैं आजाद क्रिकेट स्टेडियम कोचिंग सेंटर में कोच रणधीर सिंह (राजन सर) के पास क्रिकेट की ट्रेनिंग लेने के लिए जाता था। विव्रांत मेरे से 10 साल छोटा है। 6 साल की उम्र से मेरे साथ वह भी राजन सर के पास जाने लगा। मैं भी क्लब स्तर पर क्रिकेट खेल चुका हूं। मैं भी लेफ्ट आर्म स्पिनर था।
मुझे देखकर ही उसने गेंदबाजी शुरू की। हम दोनों को राजन सर ने क्रिकेट की बारीकियां सिखाईं। वहीं मेरे पापा स्टेट स्तर पर बॉक्सिंग में मेडल जीत चुके थे। वे हमें बॉक्सर ही बनाना चाहते थे। वे मुझे बॉक्सिंग रिंग पर भी लेकर गए थे। पर मेरा मन नहीं लगा। मेरी रुचि को देखते हुए पापा मेरे क्रिकेट खेलने पर राजी हो गए।
सवाल- आपने विव्रांत को क्रिकेटर बनाने के लिए अपना करियर दांव पर लगाया। अब क्या आपको लगता है कि डिसीजन सही था?
जवाब- 2015 में पापा हम लोगों को छोड़कर चले गए। हमारी मां का 2005 में ही निधन हो गया था। उस समय विव्रांत 4 साल का होगा। उसके बाद पापा ने ही हम तीनों भाई-बहनों को संभाला। मां के जाने के बाद विव्रांत की देखभाल मैं ही करता था। वह मेरे ज्यादा करीब आ गया था।
उसके बाद विव्रांत के करियर को संभालने की जिम्मेदारी मेरे ऊपर पूरी तरह से आ गई। पापा के निधन के वक्त विव्रांत करीब 14 साल का था। वह जम्मू की तरफ से खेलने लगा था। मुझे लगा कि विव्रांत क्रिकेट में कुछ कर सकता है। वह बेहतर तैयारी कर सके, इसलिए मैं भी उसके साथ स्टेडियम फिर से जाने लगा।
मैंने धीरे-धीरे क्रिकेट को अलविदा कह दिया। हालांकि विव्रांत आजाद क्रिकेट स्टेडियम कोचिंग सेंटर में कोच रणधीर सिंह के पास जाता रहा। मुझे लगता है कि मेरा डिसीजन बिल्कुल सही थी। मुझे भरोसा है कि वह टीम इंडिया में भी अपनी जगह बनाने में सफल होगा।
सवाल- विव्रांत सनराइजर्स हैदराबाद के संपर्क में कैसे आए?
जवाब- विव्रांत सनराइजर्स हैदराबाद के साथ पिछले सीजन से नेटबॉलर के तौर पर जुड़ा है। वहां तक ले जाने का श्रेय जम्मू के खिलाड़ी और सनराइजर्स हैदराबाद से खेल रहे अब्दुल समद को जाता है। मैं और मेरा भाई विव्रांत आजाद क्रिकेट स्टेडियम कोचिंग सेंटर में ट्रेनिंग लेने के लिए जाते थे। अब्दुल समद और उमरान मलिक दोनों ही वहीं पर प्रैक्टिस करते थे।
पिछले सीजन में जब सनराइजर्स हैदराबाद से लेफ्ट आर्म स्पिनर राशिद खान दूसरी फ्रेंचाइजी में चले गए तो उन्हें एक लेफ्ट आर्म स्पिनर की तलाश थी। विव्रांत लेफ्ट स्पिनर हैं। समद इनकी गेंदों पर बल्लेबाजी की प्रैक्टिस करते हैं। समद ने सनराइजर्स हैदराबाद के कोचिंग स्टाफ को विव्रांत के बारे में बताया और उनकी गेंदबाजी और बैटिंग का वीडियो बनाकर सनराइजर्स हैदराबाद के कोचिंग स्टाफ के पास भेजा। बाद में SRH की ओर से विव्रांत को हैदराबाद बुलाया गया। उसके बाद उसका सिलेक्शन नेट बॉलर के तौर पर हुआ।
सवाल- विव्रांत की गेंदबाजी और बल्लेबाजी में निखार आने का श्रेय आप किसे देना चाहते हैं?
जवाब- विव्रांत की गेंदबाजी और बल्लेबाजी को निखारने में जम्मू के ही रणजी खिलाड़ी मिथुन मिन्हास समेत ब्रायन लारा और मुथैया मुरलीधरन और बिशन सिंह बेदी को जाता है। जब विव्रांत सनराइसर्ज हैदराबाद के नेटबॉलर बने तो वहां के कोचिंग स्टाफ में शामिल ब्रायन लारा ने उनकी बल्लेबाजी पर काम किया। वहीं ऑफ स्पिनर मुथैया मुरलीधरन ने उनकी गेंदबाजी को निखारने में मदद की।
जब विव्रांत 14 साल के थे, तो उनका चयन नॉर्थ जोन के कैंप में हुआ था। उस समय अंतरराष्ट्रीय क्रिकेटर बिशन सिंह बेदी ने उनकी गेंदबाजी को निखारने में काफी मदद की।
स्पोर्ट्स की अन्य खबरें भी पढ़ें।
कल पहला क्वालिफायर गुजरात-चेन्नई के बीच:CSK नंबर 2 रहकर 3 बार चैंपियन बनी; मुंबई 10वीं बार प्लेऑफ में, लखनऊ से एलिमिनेटर खेलेगी 
इंडियन प्रीमियर लीग (IPL) में 51 दिन और 70 मैचों के बाद प्लेऑफ की 4 टीमें मिल चुकी हैं। लीग स्टेज खत्म होने के बाद गुजरात टाइटंस (GT) पहले, चेन्नई सुपर किंग्स (CSK) दूसरे, लखनऊ सुपरजायंट्स (LSG) तीसरे और मुंबई इंडियंस (MI) पॉइंट्स टेबल में चौथे नंबर पर रहीं। पूरी खबर पढ़ने के लिए यहां क्लिक करें। 
मुंबई ने 18 ओवर में चेज किए 201 रन:कैमरून ग्रीन का शतक; प्लेऑफ में पहुंचा MI, एलिमिनेटर मैच LSG से
इंडियन प्रीमियर लीग (IPL) के 69वें लीग मैच में मुंबई इंडियंस ने सनराइजर्स हैदराबाद को 8 विकेट से हरा दिया। टीम ने 201 रन का टारगेट 18 ओवर में चेज किया। मुंबई से कैमरून ग्रीन ने IPL करियर का पहला शतक लगाया। वहीं आकाश मधवाल ने 4 विकेट लिए। पूरी खबर पढ़ने के लिए यहां से क्लिक करें। 